**ความสัมพันธ์เชิงพฤติกรรมที่ส่งผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด--19**

**วิเชียร รู้บุญ1 คณิติน จรโคกกรวด1 ศศิภา จันทรา1 วณิชยา ใจเร็ว1 ปริญญา เรืองทิพย์1\***

1**หน่วยวิจัยวิทยาการปัญญาและนวัตกรรม วิทยาลัยวิทยาการวิจัยและวิทยาการปัญญา มหาวิทยาลัยบูรพา**

**\*Corresponding E-Mail: parinyar@go.buu.ac.th**

**บทคัดย่อ**

 การวิจัยนี้ศึกษาความสัมพันธ์เชิงพฤติกรรมที่ส่งผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 เป็นการวิจัยเชิงสำรวจใช้แบบสอบถามในการรวบรวมข้อมูลในกลุ่มตัวอย่าง คือ นักวิ่งมาราธอนชาวไทยที่เคยวิ่งในระยะ 42.195 กิโลเมตร อายุระหว่าง 15-65 ปี จำนวน 202 คน วิเคราะห์ด้วยโปรแกรมวิเคราะห์ทางสถิติ การวิเคราะห์ค่าสัมประสิทธิ์สหสัมพันธ์ของเพียร์สัน การวิเคราะห์องค์ประกอบเชิงยืนยัน และการวิเคราะห์ถดถอยพหุคูณพบว่า เจตคติต่อพฤติกรรมมีผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 มีค่าอิทธิพลเท่ากับ .446 การคล้อยตามกลุ่มอ้างอิงไม่มีผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 มีค่าอิทธิพลเท่ากับ .059 และการรับรู้ความสามารถในการควบคุมพฤติกรรมมีผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 มีค่าอิทธิพลเท่ากับ .582 และปัจจัยเชิงพฤติกรรมทั้ง 3 ปัจจัย ร่วมกันพยากรณ์ความตั้งใจเข้าร่วมการแข่งขันวิ่งมาราธอน ได้ ร้อยละ 31 ที่ระดับนัยสำคัญทางสถิติ 0.05

**คำสำคัญ:** มาราธอน, เจตคติต่อการวิ่งมาราธอน, การรับรู้ความสามารถในการควบคุมพฤติกรรม, การคล้อยตามกลุ่มอ้างอิง, ความตั้งใจเข้าร่วมการแข่งขันวิ่งมาราธอน, โควิด-19

**Behavioral relationships that affect the intention of participating in a marathon in Thailand under the crisis of COVID-19**

**Wichien Rueboon1 Khanitin Jornkokgoud1 Sasipa Chantra1 Wanichaya Jairew1 Parinya Ruengthip1\***

**1Cognitive Science and Innovation Research Unit(CSIRU), College of Research Methodology and Cognitive Science, Burapha University**

**\*Corresponding E-Mail: parinyar@go.buu.ac.th**

**Abstract**

This research was to study the behavioral relationships that affected the intention of participating in the marathon race in Thailand during the COVID-19 crisis. A survey-based questionnaire was used as a research instrument. The samples were 202 Thai marathon runners who were 15 to 65 years old and experienced 42.195 km of running distance. Data were analyzed by statistical analysis program to examine the research hypotheses. Pearson Product Moment Correlation Coefficient, Confirmation Factor Analysis and Multiple Regression Analysis were used in statistical analysis. It was found that the model was consistent with the empirical data. The results could be described that the attitudes towards behavior had a significant effect on the intention to participate in marathon races in Thailand during the COVID-19 pandemic at *β*= .446. Despite this, the subject norm didn’t found any significant effects in the model. The perceived behavioral control had an effect on the intention at *β*= .582. All behavioral factors in the model could forecast the intention of participating in marathon race at 31% of the variance with the statistical significance level *p*< .05.

**Keywords:** Marathon, Attitudes towards behavior, Perceived behavioral control, Subjective norm, Intention of participating in a marathon, COVID-19

**บทนำ**

 การวิ่งมาราธอนในประเทศไทยตั้งแต่ปี พ.ศ.2526 จนถึงปัจจุบัน แบ่งออกเป็น 3 ยุคส่งผลให้เกิดการรวมตัวของกลุ่มนักวิ่งมาราธอนโดยภายหลังได้ก่อให้เกิดการสร้างเครือข่ายทางสังคมของกลุ่มนักวิ่งมาราธอนขึ้นอีกทั้งชี้ให้เห็นความสำคัญของผลที่เกิดจากเครือข่ายทางสังคมของกลุ่มนักวิ่งมาราธอนที่สามารถใช้กีฬาเป็นเครื่องมือในการพัฒนาสังคมได้อย่างมีประสิทธิภาพโดยเสริมสร้างให้เกิดกระบวนการเรียนรู้เพิ่มโอกาสในการแก้ไขปัญหา เกิดการพึ่งพาตนเอง เกิดอำนาจหรือพลังในการต่อรอง รวมไปถึงก่อให้เกิดกระบวนการผลักดันในเชิงนโยบายที่ช่วยกระตุ้นให้เกิดการพัฒนาสังคมในด้านต่างๆ ได้อย่างมีประสิทธิภาพและต่อเนื่อง เห็นได้จากการจัดกิจกรรมวิ่งตามสถานที่ต่างๆ จะมี ผู้เข้าร่วมกิจกรรมเป็นจำนวนมาก เช่น งานวิ่งรายการจอมบึงมาราธอน จังหวัดราชบุรี ที่มีผู้เข้าร่วมงานเพิ่มขึ้นในทุกๆ ปี โดยในปี 2558 มีผู้เข้าร่วมจำนวนทั้งสิ้นประมาณ 5,000 คน ส่วนในปี 2559 มีผู้เข้าร่วมเพิ่มขึ้นเป็นจำนวนทั้งสิ้นประมาณ 7,000 คน อีกทั้งการวิ่งมีประโยชน์มากมายต่อสุขภาพ เช่น ป้องกันโรคหลอดเลือดหัวใจ ป้องกันโรคเบาหวานเป็นต้น โดยตลอดระยะเวลา 30 ปี (พ.ศ.2530-2560) ที่ผ่านมาการจัดการแข่งขันวิ่งมาราธอนในประเทศไทยได้รับการพัฒนามาโดยตลอด จนในปัจจุบันพบว่าการจัดการแข่งขันวิ่งมาราธอนในประเทศไทย รวม 9 ภูมิภาค 77 จังหวัด มีมากกว่า 300 สนามต่อปี (ทรงศักดิ์ รักพ่วง, 2562)

ในอีกแง่มุมหนึ่งการวิ่งมาราธอนสามารถสร้างสรรค์ให้เกิดสิ่งดีๆ ในสังคมได้ ดังจะเห็นได้จากในปัจจุบันมีการจัดงานวิ่งเพื่อระดมทุนในการช่วยเหลือสังคมในด้านต่างๆ ตัวอย่างที่ชัดเจน คือ การจัดโครงการก้าวคนละก้าว ครั้งที่ 2 ที่มีวัตถุประสงค์เพื่อระดมทุนทรัพย์ในการจัดซื้อเครื่องมือแพทย์ที่ยังขาดแคลนให้กับโรงพยาบาลและเพื่อเป็นกำลังใจแก่บุคลากรทางการแพทย์ (อาทิวราห์ คงมาลัย, สัมภาษณ์) โดยสรุปยอดบริจาคเป็นจำนวนเงินทั้งสิ้นประมาณ 1,380 ล้านบาท ซึ่งโครงการก้าวคนละก้าวนั้น นำวิ่งโดยนักร้องชื่อดังของเมืองไทย “นายอาทิวราห์ คงมาลัย” หรือ “ตูน บอดี้สแลม” จากปรากฎการณ์ดังกล่าวสะท้อนให้เห็นว่าการวิ่งมาราธอนสามารถเสริมสร้างให้เกิดความร่วมมือกันในด้านต่างๆ (ทรงศักดิ์ รักพ่วง, 2562) อีกทั้งการวิ่งมาราธอน (Marathon) ในปัจจุบันจัดได้ว่าเป็นกีฬาที่กําลังได้รับความนิยมเพิ่มขึ้นทั้งในต่างประเทศรวมถึงประเทศไทย แต่ในปีที่ผ่านมาจนถึง ณ ปัจจุบันเกิดการระบาดของโรคติดเชื้อไวรัสโคโรนา 2019 (COVID-19) ทำให้เกิดความชะงักในการจัดการแข่งขันวิ่งมาราธอน โดยก่อนหน้าจะมีการระบาดของ โควิด-19 อย่างรุนแรง มีการจัดกิจกรรมการแข่งขันการวิ่งมาราธอนหรือการวิ่งระยะไกล ซึ่งมีหลายประเภทการแข่งขัน โดยเริ่มตั้งแต่การวิ่งแบบฟันรัน (Fun Run) มินิมาราธอน(Mini Marathon) ฮาล์ฟมาราธอน (Half Marathon) ฟูลมาราธอน (Full Marathon) ไตรกีฬา การแข่งขันวิ่งระยะเกินมาราธอน (Ultra Running) และการแข่งขันวิ่งเทรล(Trail Running) ซึ่งบางประเภทนั้นมีระยะทางในการวิ่งที่ไม่ไกลมากทำให้นักวิ่งที่เป็นผู้เริ่มต้นได้ทดลองวิ่ง เป็นการเปิดโอกาสให้นักวิ่งหน้าใหม่หรือผู้ที่กําลังสนใจได้เข้าร่วมกิจกรรม และในปัจจุบันหน่วยงานต่างๆทั้งภาครัฐและเอกชนได้ดําเนินการจัดกิจกรรมวิ่งมาราธอนอย่างแพร่หลาย ด้วยเหตุผลที่ว่ากีฬาชนิดนี้กําลังเป็นเป็นที่นิยมจากบุคคลทั่วไป (Joyner, 1991) นอกจากนั้นการจัดงานวิ่งควรจัดให้ได้มาตรฐานตามบริบทกฎหมายของประเทศไทยด้วย (กฤษฎา เอี่ยมละมัย, 2563)

 จากทฤษฎีพฤติกรรมตามแผน (Theory of Planned Behavior: TPB) กล่าวว่า ความตั้งใจเป็นองค์ประกอบที่ทำให้บุคคลกระทำพฤติกรรมต่างๆ ออกมาโดยขึ้นอยู่กับเจตคติต่อพฤติกรรม การคล้อยตามกลุ่มอ้างอิง และการรับรู้ความสามารถในการควบคุมพฤติกรรม (Ajzen, 1991) การศึกษาที่ผ่านมาทั้งในประเทศไทยและในต่างประเทศได้นำทฤษฎี

พฤติกรรมตามแผนมาใช้ศึกษาในกลุ่มตัวอย่างที่เป็นนักวิ่งมาราธอน เช่น องค์ประกอบทางการจัดการแข่งขัน ประเภทกีฬาที่ส่งผลต่อการรับรู้ ของผู้เข้าร่วมงานวิ่งมาราธอนในรั้วมหาวิทยาลัย: กรณีศึกษา Silpakorn Cha-am Mini Half Marathon 2020 (ระชานนท์ ทวีผล, 2564) และบทความจากไทยรัฐออนไลน์ “วิ่งเพื่อสุขภาพ” วางกำหนดใหม่ในการจัดงาน หลัง โควิด-19 ผ่อนคลาย (ก้องศักดิ์ ยอดมณี, 2563) โดยพบว่าการศึกษาความสัมพันธ์เชิงพฤติกรรมที่ส่งผลต่อความตั้งใจเข้าร่วมการแข่งขันวิ่งมาราธอนเพิ่มขึ้นเรื่อยๆ ในสถานการณ์ปกติ แต่ยังไม่มีการศึกษาความสัมพันธ์เชิงพฤติกรรมที่ส่งผลต่อความตั้งใจเข้าร่วมการแข่งขันวิ่งมาราธอนของนักวิ่งมาราธอนชาวไทยในช่วงการระบาดของโรคติดเชื้อไวรัสโคโรนา 2019 ผู้วิจัยจึงมีความสนใจศึกษาความสัมพันธ์ระหว่างเจตคติต่อเจตคติต่อพฤติกรรม การคล้อยตามกลุ่มอ้างอิง การรับรู้ความสามารถในการควบคุมพฤติกรรมกับความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19

**วัตถุประสงค์ของการวิจัย**

 1. เพื่อศึกษาความสัมพันธ์เชิงพฤติกรรมที่ส่งผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19

 2. เพื่อตรวจสอบความสอดคล้องกลมกลืนของโมเดลเชิงสาเหตุความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19

**สมมติฐานการวิจัย**

1. เจตคติต่อพฤติกรรมมีผลต่อความตั้งใจเข้าร่วมการแข่งขันวิ่งมาราธอนในประเทศไทย

2. การคล้อยตามกลุ่มอ้างอิงมีผลต่อความตั้งใจเข้าร่วมการแข่งขันวิ่งมาราธอนในประเทศไทย

 3. การรับรู้ความสามารถในการควบคุมพฤติกรรมมีผลต่อความตั้งใจเข้าร่วมการแข่งขันวิ่งมาราธอนในประเทศไทย

**กรอบแนวคิดของการวิจัย**

Koronios, Psiloutsikou, Kriemadis, Zervoulakos, and Leivaditi (2015) ศึกษาปัจจัยที่มีอิทธิพลต่อการมีส่วนร่วมในการวิ่งมาราธอนในอนาคตเพื่อยืนยันการรับรู้ที่ระดับนัยสำคัญของปัจจัยที่เกี่ยวข้องกับความมุ่งมั่นในการวิ่งฮาร์ฟมาราธอนมีวัตถุประสงค์เพื่อตรวจสอบความสัมพันธ์ของการมีส่วนร่วมในกิจกรรม โอกาสในการเข้าสังคม และการรับรู้เกี่ยวกับสุขภาพกายและสุขภาพจิต ตลอดจนการตรวจสอบผลกระทบที่อาจเกิดขึ้นจากเพศเกี่ยวกับแรงจูงใจสำหรับบุคคลที่มีส่วนร่วมในการวิ่งฮาร์ฟมาราธอน พบว่าเพศไม่มีผลต่อความตั้งใจในการเข้าร่วมวิ่งมาราธอนอีกครั้งในอนาคต León-Guereño, Tapia-Serrano, Castañeda-Babarro, and Malchrowicz-Mośko (2020) อธิบายเหตุผลของการเข้าร่วมการแข่งขันวิ่งมาราธอนและความสัมพันธ์กับสถานภาพสมรส อายุและเพศ ซึ่งการวิจัยพบว่าความสัมพันธ์ระหว่างเพศและอายุต่อแรงจูงใจของนักวิ่งมาราธอนสมัครแตกต่างกันแต่ไม่ความแตกต่างกันในตัวแปรสถานภาพการสมรส จะแตกต่างกันตามตัวแปรทางสังคม เสนอแนะให้พิจารณาตัวแปรเหล่านี้ให้เหมาะสมเพื่อการมีส่วนร่วมของนักวิ่งมาราธอน การออกกำลังกายเป็นประจำช่วยป้องกันโรคไม่ติดต่อ เช่นโรคอ้วน เบาหวานชนิดที่ 2 มะเร็งเต้านม โรคหัวใจ โรคหลอดเลือด โรคความดันโลหิตสูง มะเร็งลำไส้ และโรคกระดูกพรุน เป็นต้น (Blair & Brodney, 1999) ประโยชน์ของการออกกำลังกายช่วยในการดูแลสุขภาพจิตใจ ช่วยให้อารมณ์ดีและควบคุมอารมณ์ได้ดี (Biddle, Fox, & Boutcher, 2003)

อินทิรา ไชยณรงค์, วันเพ็ญ ภิญโญภาสกุล, ศศิมา กุสุมา ณ อยุธยา และศรัณยา โฆสิตะ มงคล (2560) พบว่าเจตคติต่อการออกกำลังกาย การคล้อยตามกลุ่มอ้างอิง และการรับรู้ความสามารถในการควบคุมพฤติกรรมมีความสัมพันธ์ทางบวกกับความตั้งใจออกกำลังกายด้วยการเดิน อย่างมีนัยสำคัญทางสถิติ และ González, López, Marcos, and Rodríguez-Marín (2012) พบว่าตัวแปรเจตคติต่อพฤติกรรม การคล้อยตามกลุ่มอ้างอิง การรับรู้ความสามารถในการควบคุมพฤติกรรม มีความสัมพันธ์ต่อความตั้งใจออกกำลังกายในระดับที่แตกต่างกัน โดยที่ การรับรู้ความสามารถในการควบคุมพฤติกรรมมีความสัมพันธ์ความตั้งใจออกกำลังกายในระดับมาก เจตคติต่อพฤติกรรมมีความสัมพันธ์ความตั้งใจออกกำลังกายในระดับปานกลาง และการคล้อยตามกลุ่มอ้างอิงความสัมพันธ์ความตั้งใจออกกำลังกายในระดับน้อย จากการวิจัยที่ผ่านมาพบว่าเจตคติต่อพฤติกรรม การคล้อยตามกลุ่มอ้างอิง การรับรู้ความสามารถในการควบคุมพฤติกรรมมีความสัมพันธ์ต่อความตั้งใจออกกำลังกาย ดังนั้นผู้วิจัยจึงมีความประสงค์ที่จะศึกษาโมเดลเชิงสาเหตุความสัมพันธ์เชิงพฤติกรรมที่ส่งผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 ตามภาพที่ 1



**ภาพที่ 1** กรอบการวิจัย

**วิธีดำเนินการวิจัย**

**1. ตัวแปรการวิจัย**

 1.1 ตัวแปรแฝงภายนอกหรือตัวแปรเกณฑ์ ได้แก่

1.2.1 เจตคติต่อการวิ่งมาราธอน (Attitude toward Behavior) คือ การประเมินเชิงความรู้สึกของผู้เข้าร่วมการแข่งขันวิ่งมาราธอนที่มีต่อประโยชน์ของการเข้าร่วมการแข่งขันวิ่งมาราธอน โดยแบ่งเป็นด้านสุขภาพกาย ด้านสุขภาพใจ และด้านสังคม (Ajzen, 1991)

 1.2.2 การรับรู้ความสามารถในการควบคุมพฤติกรรม (perceived behavioral control) คือ ความตั้งใจจะกระทำสิ่งใดและบุคคลได้ประเมินแล้วว่า พฤติกรรมการเข้าร่วมวิ่งมาราธอนมีผลในทางบวกและเชื่อได้ว่ากลุ่มอ้างอิงควรให้กระทำพฤติกรรม แต่ถ้าประเมินแล้วพฤติกรรมนั้นมีผลไปในทางลบและกลุ่มอ้างอิงไม่เห็นด้วยที่จะให้กระทำพฤติกรรม บุคคลก็จะหลีกเลี่ยงหรือปฏิเสธที่จะกระทำพฤติกรรมนั้น (Ajzen, 1991)

1.2.2 การคล้อยตามกลุ่มอ้างอิง (subjective norms) คือ ความเชื่อของมนุษย์ว่าบุคคลที่เขาให้ความสำคัญนั้นมีความคิดเห็นอย่างไรเกี่ยวกับการเข้าร่วมการแข่งขันวิ่งมาราธอนของเขา ต้องการให้เข้าร่วมหรือไม่ โดยเฉพาะอย่างยิ่งกลุ่มบุคคลที่ใกล้ชิด เช่น บุคคลในครอบครัว กลุ่มเพื่อน หรือเพื่อนที่เข้าร่วมการแข่งขันวิ่งมาราธอน (Ajzen, 1991)

 1.2 ตัวแปรแฝงภายในหรือตัวแปรพยากรณ์ คือ ความตั้งใจเข้าร่วมการแข่งขันวิ่งมาราธอน (Intention to participate marathon) คือ ระดับความตั้งใจหรือเจตนา ที่จะสมัครเข้าร่วมการแข่งขันวิ่งมาราธอนภายในปี พ.ศ 2564 หรือระยะยาวในอนาคต

**2. ประชากร**

ประชากรที่ใช้ในการครั้งนี้ คือ นักวิ่งมาราธอนชาวไทยที่เคยวิ่งในระยะ 42.195 กิโลเมตร

**3. กลุ่มตัวอย่าง**

กลุ่มตัวอย่างที่ใช้ในการวิจัยครั้งนี้ คือ นักวิ่งมาราธอนชาวไทยอายุระหว่าง 15 ถึง 65 ปี ทั้งเพศชายและหญิง สามารถใช้ภาษาไทยในการติดต่อสื่อสารในชีวิตประจำวัน สามารถอ่านและเขียนภาษาไทยได้และสมัครใจที่จะตอบคำถามงานวิจัย โดยขนาดกลุ่มตัวอย่างกำหนดโดยอัตราส่วนระหว่างหน่วยตัวอย่างตามจำนวนพารามิเตอร์หรือตัวแปรตามสูตรของHair, Ringle, and Sarstedt (2011) ที่ได้กล่าวว่า จำนวนกลุ่มตัวอย่างที่เหมาะสมกับการใช้สถิติการวิเคราะห์พหุตัวแปร ควรมีจำนวนอย่างน้อย 5 ถึง10 เท่าของดัชนีชี้วัด ซึ่งการศึกษาวิจัยนี้มีตัวแปรสังเกตได้จำนวน 34 ตัวแปร กลุ่มตัวอย่างควรมีจำนวนอย่างน้อย 200 คน โดยใช้การสุ่มอย่างง่าย (Random Sampling)

**4. เครื่องมือที่ใช้ในการวิจัย**

เครื่องมือที่ใช้ในการเก็บรวบรวมข้อมูลเป็นแบบสอบถามเจตคติต่อพฤติกรรม การคล้อยตามกลุ่มอ้างอิง การรับรู้ความสามารถในการควบคุมพฤติกรรมและความตั้งใจเข้าร่วมการแข่งขันวิ่งมาราธอน เป็นแบบสอบถามประมาณค่า 7 มีข้อคำถามทั้งหมด จำนวน 43 ข้อ แบ่งเป็น 7 ส่วน ดังนี้

ส่วนที่ 1 เป็นข้อมูลประชากรศาสตร์

ส่วนที่ 2 แบบสอบถามเจตคติต่อการวิ่งมาราธอน

ส่วนที่ 3 แบบสอบถามการคล้อยตามกลุ่มอ้างอิงต่อการเข้าร่วมแข่งขันวิ่งมาราธอน

ส่วนที่ 4 แบบสอบถามการรับรู้ความสามารถในการควบคุมพฤติกรรมในการเข้าร่วมแข่งขันวิ่งมาราธอน

ส่วนที่ 5 แบบสอบถามความตั้งใจเข้าร่วมการแข่งขันวิ่งมาราธอน

ส่วนที่ 6 แบบสอบถามพฤติกรรมการเข้าร่วมการแข่งขันวิ่งมาราธอนในอดีต

และส่วนที่ 7 แบบสอบถามเกี่ยวกับความคิดเห็นเพิ่มเติม

โดย ข้อคำถามส่วนที่ 2 ถึง ส่วนที่ 6 เป็นแบบมาตราส่วนประมาณค่า 7 ระดับ (7 Likert scale) คือ 7 = มากที่สุด, 6 = มาก, 5 = ค่อนข้างมาก 4 = ปานกลาง, 3 = ค่อนข้างน้อย 2 = น้อย, 1 = น้อยที่สุด มีข้อคำถามทั้งหมด 34 ข้อ ค่า CVI ที่แสดงถึงความสอดคล้องระหว่างข้อความกับนิยามเชิงปฏิบัติการ เท่ากับ 1.00 แสดงว่ามีความตรงเชิงเนื้อหา มีค่าดัชนีอำนาจจำแนกรายข้อของแบบสอบถามทั้งฉบับอยู่ระหว่าง 0.087 ถึง 0.607 และมีค่าความเชื่อมั่นทั้งฉบับ (Cronbach’s alpha) เท่ากับ 0.905 โดยที่ เจตคติต่อพฤติกรรม มีข้อคำถาม 9 ข้อ ค่า Cronbach’s alpha เท่ากับ 0.874 การคล้อยตามกลุ่มอ้างอิง มีข้อคำถาม 7 ข้อ ค่า Cronbach’s alpha เท่ากับ 0.849 การรับรู้ความสามารถในการควบคุมพฤติกรรม มีข้อคำถาม 12 ข้อ ค่า Cronbach’s alpha เท่ากับ 0.847 และความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 มีข้อคำถาม 6 ข้อ ค่า Cronbach’s alpha เท่ากับ 0.840 มากกว่า 0.800 แบบสอบถามใช้เก็บข้อมูลได้ (Feldt, 1969)

**5. การเก็บรวบรวมข้อมูล**

ผู้วิจัยใช้เวลาในการเก็บรวบรวมข้อมูล ประมาณ 1 เดือน (เดือนกุมภาพันธ์ พ.ศ. 2561) โ ดยใช้แบบสอบถามเจตคติต่อพฤติกรรม การคล้อยตามกลุ่มอ้างอิง การรับรู้ความสามารถในการควบคุมพฤติกรรมและความตั้งใจเข้าร่วมการแข่งขันวิ่งมาราธอน สำหรับการวิจัยทางออนไลน์ด้วย Google Form กับนักวิ่งมาราธอนชาวไทย โดยได้รับความยินยอมและเก็บรวบรวมข้อมูลกับผู้เข้าร่วมการวิจัย และได้แบบสอบถามกลับคืนมา จำนวน 202 ฉบับ

**6. การวิเคราะห์ข้อมูล**

การวิเคราะห์ข้อมูลสำหรับการวิจัยครั้งนี้มีขั้นตอนดังนี้

1. วิเคราะห์เพื่อตรวจสอบความตรงโมเดลการวัดทั้ง 4 ตัวแปร ประกอบด้วย การวิเคราะห์สถิติเบื้องต้นของตัวแปร การวิเคราะห์เพื่อตรวจสอบคุณภาพเครื่องมือจากข้อมูลในการวิจัย วิเคราะห์ความสัมพันธ์ระหว่างตัวแปรโดยใช้ค่าสัมประสิทธิ์สหสัมพันธ์ของเพียร์สัน (Pearson’s Correlation Coefficient) และการวิเคราะห์ตรวจสอบความตรงของโมเดล

 2. วิเคราะห์การถดถอยพหุคุณจากโมเดลเชิงสาเหตุ โดยใช้โปรแกรม IBM SPSS Amos เวอร์ชั่น 23 ทำการวิเคราะห์ข้อมูลโดยใช้เมทริกซ์สหสัมพันธ์ (Correlation Matrix) และประมาณค่าพารามิเตอร์ด้วยวิธี Maximum Likelihood (Schumacker & Lomax, 2016) โดยกำหนดเป็นขั้นตอนในการวิเคราะห์โมเดลสมการโครงสร้าง 5 ขั้นตอน ดังนี้ 1) การกำหนดข้อมูลเฉพาะของโมเดล (Model specification) 2) การระบุค่าความเป็นไปได้ค่าเดียวของโมเดล (Model identification) 3) การประมาณค่าพารามิเตอร์ของโมเดล (Model estimation) (4) การตรวจสอบความสอดคล้องของโมเดล (Model testing) และ 5) การปรับโมเดล (Model modification)

**ผลการวิจัย**

ผลการวิเคราะห์สถิติเบื้องต้นของตัวแปรหรือการวิเคราะห์ข้อมูลพื้นฐานของกลุ่มตัวอย่าง จำนวน 202 คน พบว่ากลุ่มตัวอย่าง เป็น เพศชายมากที่สุด จำนวน 135 คน เท่ากับ 66.83% เพศหญิง น้อยที่สุด จำนวน 67 คน เท่ากับ 33.17% ช่วงอายุ 36-45 ปี มากที่สุด จำนวน 83 คน เท่ากับ 41.09% อายุมากกว่า 55 ปี น้อยที่สุด จำนวน 13 คน เท่ากับ 6.44% ระดับการศึกษา ปริญญาตรีมากที่สุด จำนวน 107 คน เท่ากับ 52.97% ระดับมัธยมศึกษาตอนปลาย/ปวช./ปวส./อนุปริญญา น้อยที่สุด จำนวน 12 คน เท่ากับ 5.94% อาชีพพนักงานบริษัทเอกชน มากที่สุด จำนวน 103 คน เท่ากับ 50.99% พ่อบ้าน/แม่บ้าน น้อยที่สุด จำนวน 1 คน เท่ากับ 0.50% และเกษตรกร จำนวน 1 คน น้อยที่สุด เท่ากับ 0.50% และรายได้ต่อเดือน รายได้ 40,001 บาทขึ้นไป มากที่สุด จำนวน 106 คน เท่ากับ 52.48% รายได้ 5,000-15,000 บาท น้อยที่สุด จำนวน 13 คน เท่ากับ 6.44%

**ตารางที่ 1** ความสัมพันธ์ระหว่างตัวแปรโดยใช้ค่าสัมประสิทธิ์สหสัมพันธ์ของเพียร์สัน

|  |  |  |  |  |
| --- | --- | --- | --- | --- |
| ตัวแปร | (1) | (2) | (3) | (4) |
| เจตคติต่อพฤติกรรม(1) | 1 |  |  |  |
| การคล้อยตามกลุ่มอ้างอิง(2) | .386\*\* | 1 |  |  |
| การรับรู้ความสามารถในการควบคุมพฤติกรรม(3) | .297\*\* | .345\*\* | 1 |  |
| ความตั้งใจเข้าร่วมการแข่งขันวิ่งมาราธอน(4) | .478\*\* | .408\*\* | .520\*\* | 1 |

\*p < .05 \*\*p < .01

จากการวิเคราะห์ตามตารางที่ 1 พบว่าเจตคติต่อพฤติกรรมมีความสัมพันธ์ทางบวกกับการรับรู้ความสามารถในการควบคุมพฤติกรรมอย่างมีนัยสำคัญทางสถิติ (r = .297 และ p < .01) การคล้อยตามกลุ่มอ้างอิงมีความสัมพันธ์ทางบวกกับการรับรู้ความสามารถในการควบคุมพฤติกรรมอย่างมีนัยสำคัญทางสถิติ (r = .345 และ p < .01) เจตคติต่อพฤติกรรมมีความสัมพันธ์ทางบวกกับการคล้อยตามกลุ่มอ้างอิงอย่างมีนัยสำคัญทางสถิติ (r = .386 และ p < .01) การคล้อยตามกลุ่มอ้างอิงมีความสัมพันธ์ทางบวกกับความตั้งใจเข้าร่วมการแข่งขันวิ่งมาราธอนอย่างมีนัยสำคัญทางสถิติ (r = .408 และ p < .01) เจตคติต่อพฤติกรรมมีความสัมพันธ์ทางบวกกับความตั้งใจเข้าร่วมการแข่งขันวิ่งมาราธอนอย่างมีนัยสำคัญทางสถิติ (r = .478 และ p < .01) และการรับรู้ความสามารถในการควบคุมพฤติกรรมมีความสัมพันธ์ทางบวกกับความตั้งใจเข้าร่วมการแข่งขันวิ่งมาราธอนอย่างมีนัยสำคัญทางสถิติ (r = .520 และ p < .01) จากการวิเคราะห์ความสัมพันธ์ระหว่างตัวแปรโดยใช้ค่าสัมประสิทธิ์สหสัมพันธ์ของเพียร์สันอยู่ในระดับน้อยถึงปานกลางสามารถใช้วิเคราะห์องค์ประกอบเชิงยืนยันได้

**ตารางที่ 2** ค่าสถิติประเมินความกลมกลืนของโมเดลองค์ประกอบเชิงยืนยัน

|  |  |  |  |
| --- | --- | --- | --- |
| ดัชนี | เกณฑ์ | ค่าสถิติจาการวิเคราะห์ | ผลการวิเคราะห์ |
| *ꭓ2*/df (CMIN/DF) | < 3.00 | 0.978 | ผ่านเกณฑ์ |
| GFI | ≥ 0.90 | 0.917 | ผ่านเกณฑ์ |
| NFI | ≥ 0.90 | 0.919 | ผ่านเกณฑ์ |
| IFI | ≥ 0.90 | 1.000 | ผ่านเกณฑ์ |
| CFI | ≥ 0.90 | 1.000 | ผ่านเกณฑ์ |
| RMSEA | ≤ 0.05 | 0.000 | ผ่านเกณฑ์ |
| p | >0.05 | 0.590 | ผ่านเกณฑ์ |

จากตารางที่ 2 ผลการวิเคราะห์ตรวจสอบความตรงของโมเดลโดยการวิเคราะห์องค์ประกอบเชิงยืนยันความสัมพันธ์ปัจจัยเชิงพฤติกรรมที่ส่งผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 มีความสอดคล้องกับข้อมูลเชิงประจักษ์ โดยพิจารณาได้จากค่า *χ*2 = 256.165, df = 262, GFI = 0.917, NFI =.919, IFI = 1.000, CFI = 1.000, RMSEA = 0.000, p = 0.590 อธิบายได้ว่า ผลการทดสอบ ค่า p > .05 นั่นคือ *χ*2 แตกต่างจากศูนย์อย่างไม่มีนัยสำคัญทางสถิติ ทำให้โมเดลมีความตรงเชิงโครงสร้างซึ่งสอดคล้องกับผลการวิเคราะห์ค่าดัชนีความกลมกลืน (GFI) เท่ากับ 0.906 ดัชนีวัดระดับความกลมกลืนเปรียบเทียบ (CFI) เท่ากับ 0.994 ค่าดัชนีวัดระดับความเหมาะสมพอดีอิงเกณฑ์ (NFI) เท่ากับ 0.910 ดัชนีความกลมกลืนเชิงเปรียบเทียบกับรูปแบบฐาน (IFI) เท่ากับ 0.994 ค่าคลาดเคลื่อนในการประมาณค่าพารามิเตอร์ (RMSEA) เท่ากับ 0.022 โดยภาพรวมผ่านเกณฑ์ทุกค่า แสดงว่าโมเดลองค์ประกอบเชิงยืนยันความตั้งใจเข้าร่วมการแข่งขันวิ่งมาราธอนในประเทศไทย สามารถวัดได้จากองค์ประกอบทั้งสี่องค์ประกอบคือ ด้านเจตคติต่อพฤติกรรม (F1) ด้านการคล้อยตามกลุ่มอ้างอิง (F2) ด้านการรับรู้ความสามารถในการควบคุมพฤติกรรม(F3) และด้านความตั้งใจเข้าร่วมการแข่งขันวิ่งมาราธอน(F4) มีค่าน้ำหนักองค์ประกอบของตัวชี้วัดย่อย 27 ตัวชี้วัด อยู่ระหว่าง 0.584-0.862



**ภาพที่ 2** ผลการวิเคราะห์การถดถอยพหุคูณจากโมเดลเชิงสาเหตุ

จากภาพที่ 2 ผลการวิเคราะห์ถดถอยพหุคูณจากโมเดลเชิงสาเหตุความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 โดยมีตัวแปรแฝงภายนอก คือ เจตคติต่อพฤติกรรม การคล้อยตามกลุ่มอ้างอิง การรับรู้ความสามารถในการควบคุมพฤติกรรม โดยที่ตัวแปรแฝงภายนอกส่งผลทางตรงต่อตัวแปรแฝงภายใน คือ ความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 ซึ่งพิจารณาความสอดคล้องกับข้อมูลเชิงประจักษ์ได้จากค่า *χ*2 = 286.093, df = 268, GFI = 0.906, NFI =0.910, IFI = 0.994, TLI=0.990, CFI = 0.994, RMSEA = 0.018, R2 = 0.310 และ p = 0.214 อธิบายได้ว่า ผลการทดสอบ ค่า p > .05 นั่นคือ *χ*2 แตกต่างจากศูนย์อย่างไม่มีนัยสำคัญทางสถิติ ทำให้โมเดลมีความตรงเชิงโครงสร้างซึ่งสอดคล้องกับผลการวิเคราะห์ค่าดัชนีความกลมกลืน (GFI) เท่ากับ 0.906 ดัชนีความกลมกลืนเชิงเปรียบเทียบกับรูปแบบฐาน (IFI) เท่ากับ 0.994 ค่าดัชนีความสอดคล้อง (TLI) เท่ากับ 0.990 ดัชนีวัดระดับความกลมกลืนเปรียบเทียบ (CFI) เท่ากับ 0.994 และค่าคลาดเคลื่อนในการประมาณค่าพารามิเตอร์ (RMSEA) เท่ากับ 0.018 โดยภาพรวมผ่านเกณฑ์ทุกค่า แสดงว่าโมเดลเชิงสาเหตุความสัมพันธ์เชิงพฤติกรรมที่ส่งผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 พบว่าโมเดลมีความสอดคล้องกับข้อมูลเชิงประจักษ์ เมื่อพิจารณาน้ำหนักองค์ประกอบทั้งสามด้าน ปรากฏว่า เจตคติต่อพฤติกรรม มีน้ำหนักองค์ประกอบของตัวชี้วัดย่อย 9 ตัวชี้วัด อยู่ระหว่าง .525 ถึง .720 และอธิบายความแปรปรวนของความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 ได้ร้อยละ 9.30 ถึงร้อยละ 13.10 การคล้อยตามกลุ่มอ้างอิง มีน้ำหนักองค์ประกอบของตัวชี้วัดย่อย 6 ตัวชี้วัด อยู่ระหว่าง .520 ถึง .884 และอธิบายความแปรปรวนของความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 ได้ร้อยละ 14.10 ถึงร้อยละ 25.30 การรับรู้ความสามารถในการควบคุมพฤติกรรม มีน้ำหนักองค์ประกอบของตัวชี้วัดย่อย 7 ตัวชี้วัด อยู่ระหว่าง .486 ถึง .783 และอธิบายความแปรปรวนของความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 ได้ร้อยละ 11.10 ถึงร้อยละ 24.00

การวิเคราะห์ถดถอยพหุคูณจากโมเดลเชิงสาเหตุความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 สามารถนำไปใช้ตอบสมมตฐานการวิจัยและสร้างสมการพยากรณ์ ดังนี้

 (ความตั้งใจเข้าร่วมการแข่งขันวิ่งมาราธอน) = 1.834 + .446 (เจตคติต่อพฤติกรรม) + .582 (การรับรู้ความสามารถในการควบคุมพฤติกรรม)

จากสมการถดถอยพหุคูณโมเดลเชิงสาเหตุอธิบายได้ว่า เจตคติต่อพฤติกรรมมีผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤตโควิด-19 มีค่าอิทธิพลเท่ากับ .446 (p =0.004) การคล้อยตามกลุ่มอ้างอิงไม่มีผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤตโควิด-19 มีค่าอิทธิพลเท่ากับ .059 (p=0.516) และการรับรู้ความสามารถในการควบคุมพฤติกรรมมีผลต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤตโควิด-19 มีค่าอิทธิพลเท่ากับ .582 (p= 0.000) และปัจจัยเชิงพฤติกรรมทั้ง 3 ปัจจัย ร่วมกันพยากรณ์ความตั้งใจเข้าร่วมการแข่งขันวิ่งมาราธอน ได้ ร้อยละ 31.00 (R2 = 0.310 ที่ระดับนัยสำคัญทางสถิติ 0.05

**สรุปผลและอภิปรายผล**

 ผลการวิจัยนี้แสดงให้เห็นว่าโมเดลความสัมพันธ์เชิงสาเหตุความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 โดยมีตัวแปรแฝงภายนอก คือ เจตคติต่อพฤติกรรม การคล้อยตามกลุ่มอ้างอิง และการรับรู้ความสามารถในการควบคุมพฤติกรรม โดยที่ตัวแปรแฝงภายนอกส่งผลทางตรงต่อตัวแปรแฝงภายใน คือ ความตั้งใจเข้าร่วมการแข่งขันวิ่งมาราธอน พบว่ามีความสอดคล้องกลมกลืนกับข้อมูลเชิงประจักษ์ สามารถอภิปรายผลได้ดังนี้

 1. เจตคติต่อพฤติกรรมมีอิทธิพลทางตรงเชิงบวกต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 แสดงว่า เจตคติต่อพฤติกรรมเป็นสาเหตุโดยตรงที่มีผลต่อความตั้งใจเข้าร่วมการแข่งขันวิ่งมาราธอนเพิ่มขึ้น อย่างมีนัยสำคัญทางสถิติที่ระดับ 0.05 สอดคล้องกับงานวิจัยของ González et al (2012) ศึกษาการพัฒนาและการตรวจสอบความถูกต้องของแบบสอบถามเชิงพฤติกรรมตามทฤษฎีพฤติกรรมตามแผนในการออกกำลังกาย พบว่า เจตคติต่อพฤติกรรมมีความสัมพันธ์ต่อความตั้งใจออกกำลังกายในระดับปานกลาง และสอดคล้องกับงานวิจัยของ อินทิรา ไชยณรงค์, วันเพ็ญ ภิญโญภาสกุล, ศศิมา กุสุมา ณ อยุธยา และ ศรัณยา โฆสิตะมงคล (2560) ศึกษาความสัมพันธ์ระหว่างเจตคติต่อการออกกำลังกายการคล้อยตามกลุ่มอ้างอิงและการรับรู้ความสามารถในการควบคุมพฤติกรรม กับความตั้งใจออกกำลังกายด้วยการเดินในผู้ป่วยโรคหลอดเลือดสมอง พบว่าเจตคติต่อการออกกำลังกายมีความสัมพันธ์ทางบวกกับความตั้งใจออกกำลังกายด้วยการเดิน อย่างมีนัยสำคัญทางสถิติ (r = .409 และ p < .01)

2. การคล้อยตามกลุ่มอ้างอิงมีอิทธิพลทางตรงเชิงบวกเพียงเล็กน้อยต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 แสดงว่า การคล้อยตามกลุ่มอ้างอิงไม่เป็นสาเหตุโดยตรงที่มีผลต่อความตั้งใจเข้าร่วมการแข่งขันวิ่งมาราธอนอย่างมีนัยสำคัญทางสถิติที่ระดับ 0.05 สอดคล้องกับงานวิจัยของ González et al (2012) ศึกษาการพัฒนาและการตรวจสอบความถูกต้องของแบบสอบถามเชิงพฤติกรรมตามทฤษฎีพฤติกรรมตามแผนในการออกกำลังกาย พบว่า การคล้อยตามกลุ่มอ้างอิงมีความสัมพันธ์ต่อความตั้งใจออกกำลังกายในระดับน้อย และสอดคล้องกับงานวิจัยของ อินทิรา ไชยณรงค์, วันเพ็ญ ภิญโญภาสกุล, ศศิมา กุสุมา ณ อยุธยา และ ศรัณยา โฆสิตะมงคล (2560) ศึกษาความสัมพันธ์ระหว่างเจตคติต่อการออกกำลังกายการคล้อยตามกลุ่มอ้างอิงและการรับรู้ความสามารถในการควบคุมพฤติกรรม กับความตั้งใจออกกำลังกายด้วยการเดินในผู้ป่วยโรคหลอดเลือดสมอง พบว่าการคล้อยตามกลุ่มอ้างอิงมีความสัมพันธ์ทางบวกกับความตั้งใจออกกำลังกายด้วยการเดิน อย่างมีนัยสำคัญทางสถิติ (r = .309 และ p < .01)

 3. การรับรู้ความสามารถในการควบคุมพฤติกรรมมีอิทธิพลทางตรงเชิงบวกต่อความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤต โควิด-19 แสดงว่า การรับรู้ความสามารถในการควบคุมพฤติกรรมเป็นสาเหตุโดยตรงที่มีผลต่อความตั้งใจเข้าร่วมการแข่งขันวิ่งมาราธอนเพิ่มขึ้น อย่างมีนัยสำคัญทางสถิติที่ระดับ 0.05 สอดคล้องกับงานวิจัยของ González et al (2012) ศึกษาการพัฒนาและการตรวจสอบความถูกต้องของแบบสอบถามเชิงพฤติกรรมตามทฤษฎีพฤติกรรมตามแผนในการออกกำลังกาย พบว่า การรับรู้ความสามารถในการควบคุมพฤติกรรมมีความสัมพันธ์ต่อความตั้งใจออกกำลังกายในระดับมาก และสอดคล้องกับงานวิจัยของ อินทิรา ไชยณรงค์, วันเพ็ญ ภิญโญภาสกุล, ศศิมา กุสุมา ณ อยุธยา และ ศรัณยา โฆสิตะมงคล (2560) ศึกษาความสัมพันธ์ระหว่างเจตคติต่อการออกกำลังกายการคล้อยตามกลุ่มอ้างอิงและการรับรู้ความสามารถในการควบคุมพฤติกรรม กับความตั้งใจออกกำลังกายด้วยการเดินในผู้ป่วยโรคหลอดเลือดสมอง พบว่าการรับรู้ความสามารถในการควบคุมพฤติกรรมมีความสัมพันธ์ทางบวกกับความตั้งใจออกกำลังกายด้วยการเดิน อย่างมีนัยสำคัญทางสถิติ (r = .293 และ p <.01)

**ข้อเสนอแนะ**

 **ข้อเสนอแนะจากงานวิจัย**

 จากผลการวิจัยครั้งนี้เป็นการศึกษาตัวแปรเชิงพฤติกรรม มีตัวแปร เจตคติต่อพฤติกรรม การคล้อยตามกลุ่มอ้างอิง และการรับรู้ความสามารถในการควบคุมพฤติกรรมมีผลความตั้งใจเข้าร่วมการแข่งขันวิ่งมาราธอนในประเทศไทย ภายใต้ภาวะวิกฤตโควิด-19 เป็นงานวิจัยที่รวบรวมข้อมูลในระยะการระบาด โควิด 19 โดยที่กิจกรรมการแข่งการวิ่งมาราธอนจัดขึ้นน้อยมาก ผลการวิจัยในครั้งจึงควรนำไปใช้เพื่อพัฒนาการจัดแข่งขันวิ่งมาราธอนในสถานการณ์ที่คล้ายกันในอนาคตให้ได้มาตรฐานสากล ทั้งภาครัฐและภาคเอกชนที่มีส่วนร่วมในการสนับสนุนหรือจัดให้มีกิจกรรมการวิ่งมาราธอนในประเทศไทยเพื่อพัฒนาศรษฐกิจ การท่องเที่ยวและสุขภาพของนักวิ่งมาราธอนชาวไทย

 **ข้อเสนอแนะในการวิจัยครั้งต่อไป**

 การวิจัยนี้ไม่มีการพิจารณาความเป็นปกติ (Norm) ของกลุ่มอ้างอิงของนักวิ่งมาราธอนชาวไทยอาจไม่ได้กลุ่มอ้างอิงซึ่งเป็นตัวแทนในงานวิจัยที่ดี จึงเสนอแนะให้วิเคราะห์ความเป็นปกติของกลุ่มอ้างอิงก่อนที่จะทำการรวบรวมข้อมูลวิจัยเพื่อให้ได้กลุ่มอ้างอิงที่เป็นบรรทัดฐานของกลุ่มนักวิ่งมาราธอนชาวไทย

**เอกสารอ้างอิง**

Ajzen, I. (1991). **The theory of planned behavior.** *Organizational behavior and human decision processes*, 50(2), 179-211.

Blair, S. N., & Brodney, S. (1999). **Effects of physical inactivity and obesity on morbidity and mortality: current evidence and research issues.** *Medicine and science in sports and exercise*, 31(11 Suppl), S646-662.

Biddle, S. J., Fox, K., & Boutcher, S. (2003). **Physical activity and psychological well-being: Routledge.**

Feldt, L. S. (1969). A test of the hypothesis that cronbach's alpha or kuder-richardson coefficent twenty is the same for two tests. *Psychometrika*, 34(3), 363-373.

González, S. T., López, M. C. N., Marcos, Y. Q., & Rodríguez-Marín, J. (2012). **Development and validation of the theory of planned behavior questionnaire in physical activity.** *The Spanish journal of psychology*, 15(2), 801-816.

Hair, J. F., Ringle, C. M., & Sarstedt, M. (2011). **PLS-SEM: Indeed a silver bullet.** *Journal of Marketing theory and Practice*, 19(2), 139-152.

Koronios, K., Psiloutsikou, M., Kriemadis, A., Zervoulakos, P., & Leivaditi, E. (2015). *Factors influencing future marathon running participation*. Paper presented at the Proceedings of the 8th Annual Euromed Academy of Business Conference:**“Innovation, Entrepreneurship and Sustainable Value Chain In A Dynamic Environment”**, Verona, Italy.

León-Guereño, P., Tapia-Serrano, M. A., Castañeda-Babarro, A., & Malchrowicz-Mośko, E. (2020). **Do Sex, Age, and Marital Status Influence the Motivations of Amateur Marathon Runners? The Poznan Marathon Case Study.** *Frontiers in psychology*, 11, 2151.

Schumacker, E., & Lomax, G. (2016). **A Beginner's Guide to Structural Equation Modeling.** 4th edtn. In: New York, NY: Routledge.

กฤษฎา เอี่ยมละมัย (2563). **มาตรฐานการจัดงานวิ่งในประเทศไทยโดยมุมมองกฎหมาย.** *วารสารมนุษยศาสตร์และสังคมศาสตร์ มหาวิทยาลัยราชภัฏเชียงใหม่*, 1(2), 33-53.

ก้องศักดิ์ ยอดมณี (2563, มิถุนายน). **วิ่งเพื่อสุขภาพวางกำหนดใหม่ในการจัดงานหลังโควิท-19 ผ่อนคลาย.** สืบค้นจาก https://www.thairath.co.th/sport/others/1873101.

ทรงศักดิ์ รักพ่วง (2562). **การวิ่งมาราธอนในไทย: เครือข่ายทางสังคมและความท้าทายในศตวรรษ ที่ 21.** *ROMPHRUEK JOURNAL*, 37(1), 7-17.

รชานนท์ ทวีผล (2564). **องค์ประกอบทางการจัดการอีเวนต์ประเภทกีฬาที่ส่งผลต่อการรับรู้ของผู้เข้าร่วมงานวิ่งมาราธอนในรั้วมหาวิทยาลัย: กรณีศึกษา Silpakorn Cha-am Mini Half Marathon 2020.** *Research and Development Journal*, Loei Rajabhat University, 16(55), 36-47.

อินทิรา ไชยณรงค์, วันเพ็ญ ภิญโญภาสกุล, ศศิมา กุสุมา ณ อยุธยา และ ศรัณยา โฆสิตะมงคล (2560). **ความสัมพันธ์ระหว่าง เจตคติต่อการออกกำลังกาย การคล้อยตามกลุ่มอ้างอิงการรับรู้ความสามารถในการควบคุมพฤติกรรม กับความตั้งใจออกกำลังกายด้วยการเดินในผู้ป่วยโรคหลอดเลือดสมองหลังจำหน่ายออกจากโรงพยาบาล**. *Journal of The Royal Thai Army Nurses*, 18(2), 178-185.